मुम्बई विस्फोटों में मरने वालों की संख्या 24 हुई  
मुम्बई में 13 जुलाई को हुए सिलसिलेवार बम धमाकों में एक और घायल की मौत हो जाने से मरनेवालों की संख्या बढ़कर आज 24 हो गई।
मुम्बई में 13 जुलाई को हुए सिलसिलेवार बम धमाकों में एक और घायल की मौत हो जाने से मरनेवालों की संख्या बढ़कर आज 24 हो गई। यह घायल यहां के केईएम अस्पताल में भर्ती था। अस्पताल के सूत्रों ने बताया कि घायल मंकेश्वर विश्वकर्मा (48) की सुबह मौत हो गई जिसका केईएम अस्पताल में इलाज चल रहा था।  सूत्रों के अनुसार पेशे से बढ़ई विश्वकर्मा को दादर के कबूतरखाना में हुए विस्फोट में गंभीर चोटें आईं थीं। वह वहां प्लाईवुड खरीदने गया था। गत शनिवार को जेजे अस्पताल में भर्ती दो घायलों की मौत हो गई थी। विस्फोटों में 129 लोग घायल हुए थे। मरने वालों की संख्या अब बढ़कर 24 हो गई है। सूत्रों ने कहा कि जेजे अस्पताल में अभी 22 लोग भर्ती हैं जिनमें से छह की हालत गंभीर है। हरिकृष्णदास अस्पताल में भर्ती 12 घायलों में से पांच की हालत अब भी गंभीर है।